Svein Kåre Furre frå Leikanger skyttarlag ligg på 8.plass i Noregscupen no, og Ole Bjørn Hovland frå Knipenborg skyttarlag kan verta outsider til kongepokalen når noregs ypparste skarpskyttarar skal i elden frå 28. juli til 4. august.
- Furre er kapabel til å gjera kva som helst, og Hovland kan nå svært høgt på ein god dag, seier Jørn Njøs i Sogn Indre Skyttarsamlag.
90 skyttarar av ulikt kaliber reiser til Steinkjer frå skyttarlaga Sogn Indre Skyttarsamlag omfattar, og 13 skyttarar er påmelde frå laga i Vik, Balestrand og Nessane.
Og mange av dei 103 er lovande rekruttar og juniorar. Brørne Vidar (13) og Jomar Skarsbø Dale (15) er med for fyrste gong, og reiser til Steinkjer i lag med Stian André Fossøy (13).
- Me har trena mest med 25 skot på baneskyting før stemnet; ikkje så mykje på feltskyting, seier Vidar Skarsbø Dale.
Likevel deltek dei alle tre i feltskyting i tillegg til liggjande baneskyting. Eldste bror Skarsbø Dale er junior og skyt i tillegg kneståande baneskyting, medan dei to yngste er rekruttar. I baneskytinga er det fyrst 25 innleiande skot, så ti skot i finalen for dei som kjem vidare.
- Eg trur ikkje eg kjem så veldig høgt. Skal eg koma til finalen må eg nesten setja ny personleg rekord. Men Stian André kan fort koma vidare, meiner Skarsbø Dale.
Også Jørn Njøs dreg fram gode resultat frå Fossøy.
- Han sette ny personleg rekord no i helga med 349 poeng av 350 moglege.
Mellom damene er det også spanande namn frå Sogn.
Alt i alt er det 5 671 påmelde til landsskyttarstemnet i år. Med familiane til alle skyttarane som skal av garde, trur Njøs det vil verta om lag 270 sogningar i Steinkjer.
- I fjor hadde me berre 50 skyttarar i elden, og det hadde nok med å gjera at stemnet då var i Målselv, men eg tykkjer det er bra påmelding frå Sogn. Og neste år er stemnet i Førde, så då vil me nok verta svært mange.